Command & Conquer

Command & Conquer (בקיצור CnC או C&C; בתרגום מאנגלית: "פקד וכבוש") היא סדרת משחקי אסטרטגיה בזמן אמת אשר פותחה במקור על ידי חברת Westwood Studios, ונקנתה על ידי Electronic Arts ב-1999. בשנת 2003 חברת Westwood Studios נסגרה סופית והסתפחה ל-EA Los Angeles, שהפכה למרכז הפיתוח המרכזי של סדרת Command & Conquer.

הכותר הראשון בסדרה הופץ ב-31 באוגוסט 1995 ונקרא Command & Conquer. משחק זה, ששמו הפך לשם הסדרה כולה, היה אחד המשחקים הראשונים בז'אנר משחקי האסטרטגיה בזמן אמת והוא התבסס במידה רבה על Dune II, משחק האסטרטגיה הקודם של החברה. כיום כוללת הסדרה 12 כותרים ו-8 חבילות הרחבה, עם מכירות של יותר מ-30 מיליון יחידות ברחבי העולם. המשחק האחרון בסדרה, נכון להיום, הוא Command & Conquer: Tiberium Alliances אשר ראה אור ב-24 במאי 2012.

דמותו של קיין מסדרת המשחקים ממוקמת במקום ה-66 ברשימת הנבלים הגדולים ביותר במשחקי וידאו, לפי IGN.

 קוד פתוח 
בשנת 2020 שחררה Electronic Arts את קוד המקור למשחקים Command & Conquer: Tiberian Dawn ואת Command & Conquer: Red Alert באופן חופשי ברשת לחשבון ה-GitHub שלה, ובשנת 2025 שחררה גם את המשחקים Renegade, Generals & Zero Hour, C&C 3, Red Alert 3, C&C 4 ואת הרחבותיהם.

משחקיות
משחקי Command & Conquer שייכים לז'אנר האסטרטגיה בזמן אמת, עם משחק אחד מסוג ירי בגוף ראשון, Command & Conquer: Renegade. מרכיב עיקרי בסדרה הוא הקמפיינים המקבילים של פלגים וצבאות שונים לעלילה מרכזית אחד. משחקי Command & Conquer בדרך כלל דורשים מהשחקן להשיג משאבים על מנת לבנות בסיס וליצור סוגים שונים של כוחות במטרה לכבוש את הבסיס של היריב. לרוב מתאפשר גם משחק מרובה משתתפים, ברשת ביתית או באינטרנט.

לכל משחקי האסטרטגיה של Command & Conquer (מלבד Command & Conquer: Generals) יש סרגל צד לניווט ושליטה, בניגוד למשחקים רבים דומים אחרים שבהם סרגל הבקרה ממוקם בחלקו התחתון של המסך. המשאבים נאספים על ידי יחידות מיוחדות המיועדת לכך (מקצרות), המביאות את המטען שלהם (Tiberium בסדרת Tiberian, או עפרות ואבני חן ב-Red Alert) למבנה "בית זיקוק". זה בתורו ממיר את חומר הגלם למשאבים שמישים. חומרי הגלם עצמם, במשחקים שפורסמו לפני Red Alert 2, דורשים שטח אחסון בצורה של בתי זיקוק, ובמקרה של עודף, מבנים לאחסון.

לכל הצבאות מבנים ויחידות עם פונקציות דומות העומדים לרשותם. עם זאת, הן מותאמות לכל צבא באופן ייחודי ולצבאות מסוימים יחידות הכופות על השחקן אסטרטגיה שונה. יחידות ניתן לסווג לחי"ר, כלי רכב וכלי טיס, ובסדרת Red Alert גם כלי שיט. יעילות סוגי היחידות כנגד יריבים עובדת בשיטת אבן נייר ומספריים (intransitivity), עיקרון אשר נמצא ברוב משחקי האסטרטגיה בזמן אמת.

בניית המבנים ואימון היחידות מתבצעות בדרך כלל על פי "עץ טכנולוגיות", כאשר מבנים מסוימים מאפשרים בניית מבנים חדשים יותר ויחידות משופרות. גישה ליחידות ויכולות מתקדמות עשויה להיות חסומה באופן זמני, אם המבנים הדרושים נהרסו או אם הם לא נתמכים על ידי מספיק מבני תחנות כוח.

משחקים
שמאל|ממוזער|200px|הלוגו של סדרת C&C לאורך השנים

 סדרת טיבריאן - Tiberian Series 
שמאל|ממוזער|250px|Command and Conquer
מקור הזיכיון של Command & Conquer בסדרת הטיבריאן (Tiberian), ומשחק ה-Command & Conquer הראשון (נקרא גם Tiberian Dawn) שייך לסדרה זו. הוא פותח על ידי Westwood בשנת 1995 והופץ על ידי Virgin Games. המשחק היה אחד מהמשחקים הראשונים שהשתמש במשחקיות מבוססת זמן-אמת וקטעי מעבר מצולמים.

במרכזה של הסדרה עומדת מלחמתן של שתי סיעות: "יוזמת ההגנה הבינלאומית של האו"ם" (Global Defense Initiative, או בקיצור: GDI) ו"האחווה של נוד" (Brotherhood of Nod), שבראשה עומד קיין. הקונפליקט מתרכז בשליטה על משאב חדש שנקרא טיבריום, חומר דמוי קריסטלים, אותם ניתן מאוחר יותר לעבד בקלות לחומרים שימושיים. הסברה הרווחת היא שמקורו של הטיבריום הוא מהחלל החיצון, וכנראה נישא על ידי מטאור שפגע בכדור-הארץ. הטיבריום הוא גם חומר רעיל מאוד אשר גורם למוטציות.

כדי לממן את המערכה, על השחקן לאסוף את הטיבריום אשר גדל מהאדמה כחומר דמוי גביש בצבע ירוק (או הגרסה הנדירה ויקרה יותר, בצבע כחול). בגלל הרעילות הגבוהה שלו, אסור לחיילים רגליים לעבור דרך שדות הטיבריום, שכן בכך הם מסתכנים בהרעלת קרינה שגורמת לחולי ולבסוף למוות.

סדרת טיבריאן משתמשת במסרים תנ"כיים. קיין, העומד בראש אחוות נוד, הוא בבירור וריאציה של קין, הרוצח הראשון. קין (בסיפור התנכ"י) סולק לארץ נוד. קיין רוצח את שׁת, הקצין שמדריך את השחקן בתחילת הסדרה ו"יד ימינו" של קיין. זהו עוד אזכור לסיפור התנ"כי, אף על פי שבתנ"ך קין רוצח את הבל, ושׁת נולד לאדם וחוה במקום הבן שנרצח.

ב-31 באוגוסט 2007, מלאו 12 שנים למשחק המקורי. לכבוד המאורע Electronic Arts הפיצו את הגרסה הראשונה של המשחק להורדה בצורה חופשית בצירוף הוראות שיאפשרו להפעיל את המשחק גם תחת Windows XP.

 סדרת רד אלרט - Red Alert series 
המשחק הראשון בסדרת רד-אלרט (Red Alert, "אזעקה אדומה") ראה אור ב-31 באוקטובר 1996. הסדרה מתרחשת בציר זמן שונה משלנו, שנוצר כאשר אלברט איינשטיין חוזר אחורה בזמן לרגע בו אדולף היטלר זה עתה השתחרר מהכלא, והורג אותו בניסיון למנוע את מלחמת העולם השנייה.
הדבר גורם לתוצאה הלא רצויה שברית המועצות פולשת לאירופה בהיעדר מי שיבלום את התפשטותה והתחזקותה של ברית המועצות, כיוון שמלחמת העולם השנייה מעולם לא התרחשה. פלישה זו, שהובלה על ידי יוסיף סטלין, משמשת כבסיס לעלילת Red Alert הראשון. למשחק מקורי זה שוחררו שתי חבילות הרחבה: Counterstrike ו-The Aftermath - שכללו יחידות, משימות, מפות למשחק מרובה-משתתפים ומוזיקה חדשה.

המשחק הבא בסדרה, Red Alert 2 יצא ב-23 באוקטובר 2000, ובשנת 2001 יצאה לו חבילת הרחבה בשם Yuri's Revenge - "נקמתו של יורי".

במהלך עלילת המשחק Red Alert 2, ברית המועצות פולשת לארצות הברית, ומשתמשת בטכנולוגיית שליטה מוחית כדי להשתלט על כוחות צבא ארצות הברית ולנטרל את מערכת הטילים הגרעיניים של ארצות הברית. בחבילת ההרחבה Yuri's Revenge, מנסה יורי, עוזרו של אלכסנדר רומנוב (ראש ממשלת ברית המועצות בעולם המשחק) במשחק להשתלט על העולם בעזרת טכנולוגיית השליטה המוחית. ניסיון של הרגע האחרון לסכל את תוכניותיו של יורי לוקח את השחקן אחורה בזמן, לתקופת הקונפליקט ב-Red Alert 2, אבל במקום להילחם בבעלות הברית/ברית המועצות נלחם השחקן נגד צבאו של יורי, אשר משתמש בטכנולוגיות בדיוניות כגון שליטה מוחית, צלחות מעופפות, ענקים מהונדסים גנטית ואלקטרומגנט רב-עוצמה המורכב על טנק.

המשחק השלישי בסדרת Red Alert יצא ב-28 באוקטובר 2008.

המשחק הראשון בסדרת Red Alert היה אמור לשמש במקור כבסיס לעבר האלטרנטיבי שהוביל לסדרת טיבריאן, ואף הופיע בה קיין מספר פעמים. עם שחרור משחק ההמשך לרד אלרט הראשון, Red Alert 2, הקשר בין שני היקומים הפך מעורפל יותר. חלק טוענים שציר הזמן תלוי באופן בו מסתיים רד אלרט 1 - אם הסובייטים מצליחים לכבוש את אירופה, הדבר גורם להתחלת האירועים ב-Command & Conquer, ואילו אם בעלות הברית מביסות את הסובייטים, ציר הזמן של Red Alert 2 נמשך. רבים שוללים טענה זו, מפני שחומרים שקשורים ל-Command & Conquer קיימים במערכה של בעלות הברית, וניצחון של הסובייטים במשחק מונע את ציר הזמן של Command & Conquer. מבזק חדשות המופיע בהתחלת המשחק, במערכה של בעלות הברית, מכיל רמיזה על הקמת יוזמת ההגנה הבינלאומית ומקשר בין Red Alert ל-Tiberian Dawn עלילתית. עם זאת, רמיזה זו איננה ממומשת ב-Red Alert או בחבילות ההרחבה שלו.
במשחק Red Alert 2, בניגוד ל-Red Alert, לא מופיעים רמזים ליקום ה-Tiberian, כך שנראה שהרעיון נזנח בטרם יציאת משחק ההמשך.

 סדרת הגנרלים - Generals series 

שמאל|ממוזער|250px|Command & Conquer: Generals
בסדרת הגנרלים משחק יחיד, Command & Conquer: Generals, אשר אינו קשור לעלילת הסדרות האחרות.

המשחק משתמש במנוע הגרפי "SAGE", והיה המשחק ה-C&C הראשון שהשתמש בגרפיקת תלת-ממד. זהו משחק ה-C&C הראשון שלא השתמש בקטעי מעבר מצולמים עם שחקנים, אלא במנוע של המשחק עצמו. כמו כן, שונתה צורת השליטה של המשחק והמשחקיות עצמה, שאפיינו את משחקי C&C הקודמים.

בסדרת הגנרלים שלושה צבאות המתאפיינים בתכונות שונות, השומרים על איזון כוחות: ארצות הברית משתמשת בטכנולוגיה מתקדמת, חיל-אוויר חזק ומגוון וטנקים מתקדמים וכן בתותח חלקיקים; סין מסתמכת על מספרים עצומים של חיילים וטנקים, טילים גרעיניים וכוח ברוטאלי; וצבא השחרור העולמי (Global Liberation Army, ובקיצור GLA), ארגון-טרור המשתמש בנשק נחות טכנולוגית כדי לנהל מלחמת-גרילה וכן טילי סקאד. לפי עלילת המשחק, ארצות הברית וסין נלחמות יחדיו נגד ה-GLA, ששם לו, בין מטרותיו, את שתי המעצמות כמטרה ראשית. עם זאת, במשחק הרשת ובמצב ה-Skirmish ("תגרה"), ניתן לשחק בכל שילוב, כולל סין נגד ארצות הברית.

חבילת ההרחבה, Generals: Zero Hour, סיפקה תוספות רבות למשחק המקורי. לדוגמה, לכל צבא התווספו שלושה גנרלים, בנוסף לצבא ה"רגיל", מתוכם הוא יכול לבחור. לכל אחד מהגנרלים הללו יש "התמחות" שונה, מה שאומר שהם מתרכזים באספקט מסוים של הלוחמה, והיחידות שלהם מותאמות כדי לשקף זאת. לדוגמה, אחד מהגנרלים של ארצות הברית, גנרל טאונס, מעדיף כלי נשק מבוססי לייזר, ולכן יכול להשתמש רק בטנקים עם לייזר, שמחליפים כמה מהטנקים הרגילים של ארצות הברית, או בהגנות מבוססות לייזר במקום מערכת הפטריוט הסטנדרטית. בנוסף, מספר יחידות וטכנולוגיות הקשורות ללייזר זולות יותר לגנרל זה (כמו ה-Avenger, "הנוקם", רכב בעל מערכת לייזר מתקדמת ביותר, שמיירט מטוסים, מסוקים וטילים, ומסוגל לסמן בעזרת לייזר מטרות, כך שיחידות אחרות יפגעו בהן ביתר קלות). בנוסף לקמפיין נוסף ומגוון רחב יותר של יחידות, החבילה מכילה בתוכה סרטוני מעבר מצולמים, המועברים כקטעי חדשות בין משימה למשימה.

כרונולוגיית משחקים
 1995 – Command & Conquer
 1996 – Command & Conquer – The Covert Operations
 1996 – Command & Conquer: Red Alert
 1997 – Command & Conquer: Red Alert – Counterstrike
 1997 – Command & Conquer: Red Alert – The Aftermath
 1998 – Command & Conquer: Red Alert – Retaliation
 1997 – Command & Conquer: Sole Survivor
 1999 – Command & Conquer: Tiberian Sun
 2000 – Command & Conquer: Tiberian Sun – Firestorm
 2000 – Command & Conquer: Red Alert 2
 2001 – Command & Conquer: Yuri's Revenge
 2002 – Command & Conquer: Renegade
 2003 – Command & Conquer: Generals
 2003 – Command & Conquer: Generals – Zero Hour
 2007 – Command & Conquer 3: Tiberium Wars
 2008 – Command & Conquer 3: Kane's Wrath
 2008 – Command & Conquer: Red Alert 3
 2008 – Tiberium - בוטל
 2009 – Command & Conquer: Red Alert 3 – Uprising
 2010 – Command & Conquer 4: Tiberian Twilight
 2012 – Command & Conquer: Tiberium Alliances
 2013 – Command & Conquer - בוטל
 2018 – Command & Conquer: Rivals
 2020 – Command & Conquer Remastered Collection

 קישורים חיצוניים 


 סיקור מקיף על העלילה של C&C מתוך Planet C&C
 האתר של פרנק קלפקי שבו ניתן להאזין לכל יצירותיו


הערות שוליים

*
קטגוריה:סדרות משחקי וידאו
קטגוריה:משחקי וידאו שפותחו בארצות הברית